Undirritaður hefur verið samningur um nýja sóknaráætlun fyrir Suðurnes . Unnið hefur verið eftir sóknaráætlunum landshlutanna undanfarin ár samkvæmt sérstökum samningum milli ríkisvaldsins og sveitarfélaga í hverjum landshluta fyrir sig með það að markmiði að efla byggðaþróun . Í samningum um sóknaráætlun taka sveitarfélög til sín aukna ábyrgð á sviði byggða - og samfélagsþróunar í sínum landshlutum . Samkvæmt samningnum um nýja sóknaráætlun fyrir Suðurnes , leggur ríkissjóður til kr. 84.207.273 á árinu 2020 og sveitarfélögin á Suðurnesjum kr. 9.000.000 . Þessu fjármagni er ráðstafað til ýmissa verkefna sem falla að þeim markmiðum sem sett eru í sóknaráætlun . Samband sveitarfélaga á Suðurnesjum er samningsaðili fyrir hönd sveitarfélaganna á Suðurnesjum og sér um umsýslu verkefnisins , svo sem að auglýsa eftir umsóknum um framlög til verkefna , úrvinnslu þeirra og úthlutanir . Sóknaráætlun Suðurnesja er í lokavinnslu þessa dagana og verður aðgengileg í samráðsgátt þar sem íbúar Suðurnesja geta farið yfir hana og komið á framfæri umsögnum eða athugasemdum áður en lokahönd verður lögð á áætlunina . Samband sveitarfélaga á Suðurnesjum ( SSS ) mun auglýsa það . Undanfarin ár hafa einstök verkefni á vegum aðila í Suðurnesjabæ fengið framlög og styrki á grundvelli sóknaráætlunar . Þau verkefni eru af ýmsum toga og ná m.a. til atvinnusköpunar , menningarmála og varðveislu menningarverðmæta , svo dæmi séu nefnd . Samningur um Sóknaráætlun fyrir Suðurnes var undirritaður í Ráðherrabústaðnum þann 12. nóvember sl. af Einari Jóni Pálssyni formanni Sambands sveitarfélaga á Suðurnesjum og forseta bæjarstjórnar Suðurnesjabæjar fyrir hönd Suðurnesja , Sigurði Inga Jóhannssyni samgöngu - og sveitarstjórnarráðherra og Lilju Dögg Alfreðsdóttur mennta - og menningarmálaráðherra .